text:
Jehofa o Putsa Bao ba mo Tsomago ka Phišego
“Yo a batamelago Modimo o swanetše go dumela gore o gona le gore e ba moputsi wa bao ba mo tsomago ka phišego.”—BAHEB. 11:6.
DIKOPELO: 85, 134
1, 2. (a) Lerato le tumelo di tswalana bjang? (b) Re tlo ahlaahla dipotšišo dife?
RE RATA Jehofa ka “gobane o re ratile pele.” (1 Joh. 4:19) Jehofa o gatile mogato wa pele gore a šegofatše bahlanka ba gagwe ba ba botegago e le go bontšha gore o a ba rata. Ge re rata Modimo kudu, re ba le tumelo e tiilego ya gore o putsa bao a ba ratago, e sego go no dumela gore o gona.—Bala Baheberu 11:6.
2 Taba ya gore Jehofa ke moputsi e hlalosa seo a lego sona le seo a se dirago. Tumelo ya rena e tla ba e se ya felela ge e ba re sa kgodišege gore Modimo o tlo putsa bao ba mo tsomago ka phišego, ka gobane “tumelo ke tebelelo e kgonthišeditšwego ya seo se holofetšwego.” (Baheb. 11:1) Ee, tumelo e akaretša go kgodišega gore Modimo o tlo re tlišetša ditšhegofatšo tšeo a re tshepišitšego tšona. Lega go le bjalo, go tseba gore Modimo o tlo re putsa go re hola bjang? Jehofa o ile a putsa bjang bahlanka ba gagwe ba nakong e fetilego le ba mehleng yeno? Anke re boneng.
JEHOFA O HOLOFEDITŠE GORE O TLO RE ŠEGOFATŠA
3. Ke’ng seo Jehofa a re holofetšago sona go Maleaki 3:10?
3 Jehofa Modimo o dirile keno ya gore o tlo putsa bahlanka ba gagwe ba ba botegago, ka gona o re laletša gore re katanele go hwetša ditšhegofatšo tša gagwe. Re bala gore: “‘Hle, ntekeng, . . . ’ o re’alo Jehofa wa madira, ‘le bone ge nka se le bulele mašoba a legodimo gomme ka le tšhollela tšhegofatšo ka boati.’” (Mal. 3:10) Re bontšha tebogo e tseneletšego ge re dira seo Jehofa a re kgopelago sona.
4. Ke ka baka la’ng re ka bota mantšu a Jesu ao a lego go Mateo 6:33?
4 Jesu o ile a kgonthišetša barutiwa ba gagwe gore ge ba ka etiša Mmušo pele, Modimo o tla ba thekga. (Bala Mateo 6:33.) Lebaka la gore Jesu a kgodišege ka tsela yeo ke ka gobane o be a tseba gore ka mehla Jehofa o phethagatša dikholofetšo tša gagwe. Jesu o be a tseba gore dikholofetšo tša Modimo ga di ke di pala. (Jes. 55:11) Ka gona le rena re ka kgodišega gore ge e ba re bontšha tumelo e tiilego go Jehofa, o tla phethagatša kholofetšo ya gagwe yeo e rego: “Le ka mohla nka se ke ka go tlogela le ge e le go go lahla.” (Baheb. 13:5) Mantšu a a tswalana le seo Jesu a se boletšego ge a be a re Modimo o tla re thekga ge re ka tsoma Mmušo pele le toko ya Modimo.
5. Ke ka baka la’ng karabo yeo Jesu a e neilego Petro e tiiša tumelo ya rena?
5 Moapostola Petro o kile a botšiša Jesu gore: “Re tlogetše dilo ka moka gomme ra go latela; gabotsebotse re tla hwetša’ng?” (Mat. 19:27) Go e na le gore Jesu a omanye Petro ka ge a botšišitše potšišo yeo, o ile a botša barutiwa ba gagwe gore ba be ba tla hwetša moputso ka baka la boikgafo bja bona. Baapostola ba gagwe bao ba botegago le ba bangwe ba be ba tlo buša le yena legodimong. Eupša le gona bjale go na le meputso. Jesu o itše: “Yo mongwe le yo mongwe yo a tlogetšego dintlo goba bana babo goba dikgaetšedi goba tate goba mma goba bana goba mašemo ka baka la leina la ka, o tla okeletšwa kudu e bile o tla ja bohwa bja bophelo bjo bo sa felego.” (Mat. 19:29) Barutiwa ba gagwe ba be ba tlo hwetša ditšhegofatšo tše di fetago kgole boikgafo le ge e le bofe bjo ba bego ba ka bo dira. Na botate, bomma, bana babo rena, dikgaetšedi le bana ba moya ga ba bohlokwa go feta selo le ge e le sefe seo re se tlogetšego ka baka la Mmušo wa Modimo?
‘TSHETLEDI YA MAPHELO A RENA’
6. Ke ka baka la’ng Jehofa a holofetša barapedi ba gagwe moputso?
6 Barapedi ba Jehofa ba kgona go kgotlelela diteko ka gobane o ba holofeditše moputso. Ka ntle le go thabela ditšhegofatšo tša moya gona bjale, bahlanka ba botegago ba Jehofa ba lebeletše pele ditšhegofatšong tše dintši le go feta tša nakong e tlago. (1 Tim. 4:8) Ee, go kgodišega ga rena gore Jehofa “e ba moputsi wa bao ba mo tsomago ka phišego” go tla re thuša go dula re tiile tumelong.—Baheb. 11:6.
7. Ke ka tsela efe kholofelo yeo re nago le yona e swanago le tshetledi?
7 Thutong ya gagwe ya Thabeng, Jesu o itše: “Thabang le hlalaleng ka ge moputso wa lena e le o mogolo magodimong, gobane ba tlaišitše baporofeta ba pele ga lena ka tsela yeo.” (Mat. 5:12) Ka ntle le bao ba tlago go hwetša moputso wa go yo phela legodimong, ruri go tlo phela ka mo go sa felego lefaseng la paradeise go dira gore re ‘thabe le go hlalala!’ (Ps. 37:11; Luka 18:30) Go sa šetšwe gore re tlo phela legodimong goba lefaseng, kholofelo yeo re nago le yona e ka ba “bjalo ka tshetledi ya sekepe ya maphelo a rena, e kgonthišeditšwego le e tiilego.” (Baheb. 6:17-20) Go fo swana le ge tshetledi e dira gore sekepe se se ke sa šišinyega nakong ya ledimo, taba ya gore Jehofa o tlo re putsa e ka re thuša go dula re sa šišinyege maikwelong, monaganong le moyeng. E ka re thuša go ba le matla a go kgotlelela mathata.
8. Dilo tšeo Modimo a re holofeditšego tšona di re thuša bjang go se belaele kudu?
8 Dilo tšeo Modimo a re holofeditšego tšona ka Beibeleng di re thuša go se belaele kudu ka mathata a lehono. Dilo tšeo di ba bjalo ka sehlare sa moya seo se fodišago dipelo tša rena tšeo di tshwenyegilego. Ruri go a kgothatša gore re ka ‘lahlela maima a rena go Jehofa,’ re tseba gore ‘o tla re thekga’! (Ps. 55:22) Re ka kgodišega ka mo go feletšego gore Modimo o tlo “dira go feta kudu ka kua ga tšohle tšeo re di kgopelago goba re di naganago.” (Baef. 3:20) Nagana feela—Modimo ga a tlo no re šegofatša kudu, eupša o tlo re šegofatša go feta ka mo re naganago.
9. Re swanetše go dira’ng gore Jehofa a tle a re šegofatše?
9 E le gore Jehofa a tle a re putse, re swanetše go ba le tumelo e feletšego go yena gomme re kwe ditaelo tša gagwe. Moshe o ile a botša setšhaba sa Isiraele gore: “Jehofa o tla go šegofatša nageng yeo yena Jehofa Modimo wa gago a go neago yona e le bohwa gore o e tšee e be ya gago, ge feela o ka theetša lentšu la Jehofa Modimo wa gago gore o ele hloko go phetha ditaelo tše ka moka tšeo ke go laelago tšona lehono. Ka gobane Jehofa Modimo wa gago o tla go šegofatša feela bjalo ka ge a go holofeditše.” (Doit. 15:4-6) Na o kgodišegile ka mo go feletšego gore Jehofa o tla go šegofatša ge e ba o tšwela pele o mo hlankela ka potego? Ruri o na le lebaka le le kwagalago la go kgodišega.
JEHOFA E BE E LE MOPUTSI WA BONA
10, 11. Jehofa o ile a putsa Josefa bjang?
10 Beibele e ngwaletšwe go hola rena. E na le dipego tše dintši tša kamoo Modimo a ilego a putsa bahlanka ba gagwe bao ba botegago. (Baroma 15:4) Mohlala o mobotse wa seo ke wa Josefa. Ka baka la maanomabe a bana babo le boradia bja mosadi wa mong wa gagwe, Josefa o ile a ikhwetša a le kgolegong ya Egipita. Na Modimo o ile a lebala ka yena? Le gatee! “Jehofa [o ile] a dula a na le Josefa gomme a se kgaotše go mmontšha botho . . . Jehofa o be a na le Josefa e bile Jehofa o be a mo atlegiša go tšeo a bego a di dira.” (Gen. 39:21-23) Josefa o ile a letela Modimo ka go se fele pelo gore a mo thuše dinakong tšeo tše thata.
11 Ka morago ga mengwaga e mentši, Farao o ile a lokolla Josefa kgolegong ke moka a mo dira mmuši wa bobedi wa Egipita. (Gen. 41:1, 37-43) Ka morago ga gore a be le barwa ba babedi, “Josefa [o ile] a reela leitšibulo la gagwe leina a re ke Manase, ka gobane ge a tsopolwa o itše: ‘Modimo o ntebaditše mathata a ka ka moka le ntlo ka moka ya tate.’ Wa bobedi o mo reetše leina la Efuraime, ka gobane ge a tsopolwa o itše: ‘Modimo o nkatišitše nageng ya mohlako wa ka.’” (Gen. 41:51, 52) Ka ge Josefa a ile a dula a botegela Modimo, o ile a putswa ka ditšhegofatšo tšeo di ilego tša dira gore Baisiraele le Baegipita ba dule ba phela. Seo re ithutago sona mo ke gore Josefa o ile a lemoga gore ke Jehofa yo a bego a mo putsa le go mo šegofatša.—Gen. 45:5-9.
12. Jesu o thušitšwe ke’ng go dula a botega le ge a be a lekwa?
12 Ka mo go swanago, Jesu Kriste le yena o ile a dula a ekwa Modimo gaešita le ge a be a lebane le diteko tše di fapafapanego tša tumelo, e bile Modimo o ile a mo putsa. O ile a thušwa ke’ng go kgotlelela? Lentšu la Modimo le hlalosa gore: “Ka baka la lethabo leo le bego le beilwe pele ga gagwe o ile a kgotlelela kota ya tlhokofatšo, a se be le taba le go hlabišwa dihlong.” (Baheb. 12:2) Ee, Jesu o ile a thabišwa kudu ke gore o kgonne go kgethagatša leina la Modimo. Go feta moo, Tatagwe o ile a mo putsa ka go mo amogela le go mo fa ditokelo tše dintši. Beibele e re o “[dutše] ka letsogong la le letona la sedulo sa bogoši sa Modimo.” Le gona pego e nngwe e re: “Modimo o mo phagamišeditše boemong bja godimo gomme ka botho a mo nea leina leo le lego ka godimo ga leina le ge e le lefe le lengwe.”—Bafil. 2:9.
JEHOFA GA A LEBALE SEO RE SE DIRAGO
13, 14. Jehofa o ikwa bjang ka seo re mo direlago sona?
13 Re ka kgodišega gore Jehofa o leboga maiteko ka moka ao re a dirago go mo hlankela. O kwešiša matshwenyego a rena le dilo tšeo re di tšhogago. O re kwela bohloko ge re na le mathata a ditšhelete goba ge bolwetši goba maikwelo a rena di re šitiša go mo hlankela. E bile re ka kgodišega gore Jehofa o bona seo bahlanka ba gagwe ba se dirago gore ba dule ba mmotegela.—Bala Baheberu 6:10, 11.
14 Le gona dula o gopola gore re ka batamela “Mokwi wa thapelo” re kgodišegile gore o tla theetša dithapelo tša rena. (Ps. 65:2) “Tate wa dikgaugelo le Modimo wa khomotšo yohle” o tla re thekga moyeng le maikwelong, mohlomongwe a diriša barapedigotee le rena. (2 Bakor. 1:3) Jehofa o a thaba ge re thuša ba bangwe. Beibele e re: “Yo a šetšago mmotlana o adima Jehofa gomme Modimo o tla mmušetša.” (Die. 19:17; Mat. 6:3, 4) Ka gona, ge re thuša batho bao ba nago le mathata, Jehofa o lebelela seo e le go Mo adima selo se itšego. O holofetša gore o tla re putsa bakeng sa seo.
MEPUTSO YA GONA BJALE LE YA NAKONG E TLAGO
15. O lebeletše pele go tlo hwetša moputso ofe? (Bona seswantšho seo se lego mathomong a sehlogo.)
15 Bakriste bao ba tloditšwego ka moya o mokgethwa ba kgothatšwa ke gore ba tlo hwetša “mphapahlogo wa toko, woo Morena, yena moahlodi wa go loka, a tlago go [ba fa] wona e le moputso letšatšing leo.” (2 Tim. 4:7, 8) Lega go le bjalo, ga se gore Modimo o go hloile ge o sa ye legodimong. Batho ba dimilione bao e lego “dinku tše dingwe” tša Jesu ba letetše ka tetelokgolo moputso wa go phela ka mo go sa felego paradeiseng mo lefaseng. Ka nako yeo, “ba tla thaba kudu ka baka la go ata ga khutšo.”—Joh. 10:16; Ps. 37:11.
16. 1 Johane 3:19, 20 e re homotša bjang?
16 Ka dinako tše dingwe, re ka nagana gore ga re dire selo tirelong ya Jehofa, goba ra ipotšiša ge e ba a thabišwa ke maiteko a rena. Le gona re ka ipotšiša ge e ba re swanelega go hwetša moputso le ge e le ofe. Lega go le bjalo, anke re se ke ra lebala gore “Modimo ke yo mogolo go feta dipelo tša rena gomme o tseba dilo tšohle.” (Bala 1 Johane 3:19, 20.) O tla re putsa ge re dira selo se sengwe le se sengwe ka pelo ka moka tirelong ya gagwe e kgethwa. Le gona o tla re šegofatša ge re dira selo le ge e le sefe ka tumelo le ka lerato, le ge rena re bona okare ga re dire selo.—Mar. 12:41-44.
17. Tše dingwe tša ditšhegofatšo tšeo re di thabelago gona bjale ke dife?
17 Gaešita le mehleng ye ya bofelo bja tshepedišo e kgopo ya Sathane, Jehofa o šegofatša batho ba gagwe. O kgonthišetša gore barapedi ba therešo ba a atlega tirelong ya gagwe, ka go re fepa ka tsela e sa bapišwego le selo. (Jes. 54:13) Go etša ge Jesu a holofeditše, Jehofa o re putsa gona bjale ka go re dumelela go ba karolo ya lapa la bana babo rena le dikgaetšedi ba moya bao ba nago le lerato, e lego lapa le legolo la ditšhabatšhaba. (Mar. 10:29, 30) Go oketša moo, Modimo o putsa bao ba mo tsomago ka phišego ka go ba nea khutšo e sa bapišwego le selo ya monagano, kgotsofalo le lethabo.—Bafil. 4:4-7.
18, 19. Bahlanka ba Jehofa ba ikwa bjang ka meputso yeo a ba neago yona?
18 Bahlanka ba Jehofa lefaseng ka moka ba ka bolela ba tiišitše gore Jehofa o ba putsa ka tsela e makatšago. Ka mohlala, kgaetšedi yo a bitšwago Bianca, wa kua Jeremane o re: “Ke hloka mantšu a go leboga Jehofa ka ge a nthuša go se belaele kudu le go nthekga letšatši le letšatši. Lefase le hlakahlakane e bile le mpefala le go feta. Eupša ge ke dutše ke šoma kgauswi le Jehofa, ke ikwa ke šireletšegile ka diatleng tša gagwe. Nako le nako ge ke ikgafa tirelong ya gagwe, o mputsa kudu.”
19 Goba nagana ka mohlala wa kgaetšedi Paula yo a dulago Canada. O na le mengwaga e 70 gomme o goga ga boima ka baka la bolwetši bja mokokotlo. O re: “Le ge ke sa kgone go sepela, seo ga se re gore ke se ke ka bolela le batho ka Beibele. Ke diriša mekgwa e fapafapanego ya go nea bohlatse, go swana le go nea bohlatse ka founo le go nea bohlatse bjo bo sa rulaganyetšwago. E le gore ke ikgothatše, ke dula ke swere pukwana yeo ke ngwadilego ditemana tša Beibele le dintlha tše di tšwago ka dikgatišong tša rena tšeo ke di balago nako le nako. Ke e bitša ‘Pukwana Yeo e Mmatlafatšago.’ Re ka se dule re nyamile ge e ba re naganišiša ka dikholofetšo tša Jehofa. Jehofa o dula a ikemišeditše go re thuša, go sa šetšwe maemo a rena.” Maemo a gago a ka ba a fapane le a Bianca goba Paula. Lega go le bjalo, o ka nagana ka ditsela tšeo Jehofa a go putsitšego ka tšona goba a putsitšego batho bao o ba tsebago. Ruri o tla kgothatšega ge o ka naganišiša ka tsela yeo Jehofa a go putsago ka yona gona bjale, le kamoo a tlago go go putsa ka gona nakong e tlago!
20. Ke’ng seo re tlago go se hwetša ge e ba re tšwela pele re hlankela Jehofa ka moya ka moka?
20 Le ka mohla o se ke wa lebala gore ge o rapela Jehofa go tšwa pelong e bile o bolela le yena ka tokologo ya polelo, ‘o tla go lefa ka moputso o mogolo.’ O ka kgodišega gore ‘ka morago ga ge o dirile thato ya Modimo, o tla amogela seo a re holofeditšego sona.’ (Baheb. 10:35, 36) Ka gona anke ga bjale re tšweleng pele re tiiša tumelo ya rena le go hlankela Jehofa ka moya ka moka. Seo re ka kgona go se dira, ka ge re tseba gore Jehofa o tla re putsa.—Bala Bakolose 3:23, 24.


c: text/html

text:
BEIBELE E FETOŠA MAPHELO
“Ga ke sa Ikwa Eka ke Swanetše go Fetoša Lefase”
NGWAGA WA MATSWALO: 1966
NAGA: FINLAND
BOPHELO BJA PELE E EBA MOKRISTE: MOTHO YO A FIŠEGELAGO TŠA LEAGO
BOPHELO BJA KA BJA NAKONG E FETILEGO:
Ke ratile tlhago go tloga bjaneng. Gantši lapa lešo le be le intšhetša dithokgweng tše kgahlišago le matsheng a mabotse ao a bego a dikologile toropo ya gešo ya Jyväskylä, e lego Bogareng bja Finland. Gape ke rata diphoofolo. Ge ke be ke sa le ngwana, ke be ke nyaka go gokarela katse le mpša e nngwe le nngwe yeo ke bego ke e bona! Ge ke gola, ke ile ka tshwenywa ke tsela yeo gantši batho ba tlaišago diphoofolo. Ge nako e dutše e eya, ke ile ka ba setho sa mokgatlo wa ditshwanelo tša diphoofolo, moo ke kopanego le batho ba go swana le nna.
Re be re dula re etšwa masolo a go lwela ditshwanelo tša diphoofolo. Re be re phatlalatša tsebišo le go rulaganya megwanto gotee le megwanto ya boipelaetšo kgahlanong le mabenkele a go rekiša boya le dilaporatori tša go hlahloba diphoofolo. Re ile ra ba ra thoma mokgatlo o mofsa wa go šireletša diphoofolo. Ka ge re be re gatile megato e feteletšego ya go leka go tšwetša pele merero ya rena, gantši re be re elwa le bahlankedi ba mmušo. Ke ile ka golegwa le go išwa kgorong ya tsheko gantši.
Go tlaleletša go tshwenyegeng ga ka ka diphoofolo, ke be ke tshwenywa ke mathata a mangwe go dikologa lefase. Mafelelong, ke ile ka dirišana le mekgatlo e mmalwa, go akaretša Amnesty International le Greenpeace. Ke ile ka thekga mediro ya bona ka matla a ka ka moka. Ke ile ka emelela ditshwanelo tša badiidi, bao ba bolawago ke tlala le batho ba bangwe ba tlasana.
Lega go le bjalo, ganyenyane-ganyenyane ke ile ka lemoga gore nka se fetoše lefase. Le ge e le gore mekgatlo yeo e ile ya lokiša mathata a mangwe a manyenyane, go be go bonagala mathata a magolo a mpefala le go feta. Go be go le bjalo ka ge eka bobe bo be bo tletše lefase ka moka gomme go se na yo a nago le taba le seo. Ke be ke ikwa ke feletšwe ke matla.
KAMOO BEIBELE E FETOTŠEGO BOPHELO BJA KA:
Ke ile ka thoma go nagana ka Modimo le Beibele, ka ge ke be ke nyamišitšwe ke go palelwa ga ka. Ke be nkile ka ithuta Beibele le Dihlatse tša Jehofa. Le ge ke be ke rata gore Dihlatse di be di le botho e bile di nkgahlegela, ke be ke se ka tšwa ke nyaka go fetoša bophelo bja ka. Ga bjale, dilo di be di fetogile.
Ke ile ka tšea Beibele ya ka gomme ka thoma go e bala. E ile ya nkhomotša kudu. Ke ile ka lemoga ditemana tše dintši tša Beibele tšeo di re rutago gore re sware diphoofolo ka botho. Ka mohlala, Diema 12:10 e re “batho ba lokilego ba hlokomela diphoofolo tša bona.” (Good News Translation) Ke ile ka ithuta le gore Modimo ga se yena a bakago mathata a lefase. Go e na le moo, mathata a rena a mpefetše ka ge batho ba bantši ba sa latele tlhahlo ya gagwe. Ke ile ka kgongwa kudu ke go ithuta ka lerato la Jehofa le go se fele pelo ga gagwe.—Psalme 103:8-14.
Nakong yona yeo, ke ile ka hwetša setlankana sa mabapi le puku ya Ke Eng Seo ge e le Gabotse Beibele e se Rutago? gomme ka se romela. Go se go ye kae, banyalani bao e lego Dihlatse ba ile ba kokota mojakong wa ka gomme ba ithaopela go ithuta Beibele le nna, gomme ka dumela. Le gona ke ile ka thoma go ya dibokeng tša Bokriste Holong ya Mmušo. Mafelelong, ke ile ka thoma go rata seo ke bego ke ithuta sona ka Beibeleng.
Ka thušo ya Beibele, ke ile ka kgona go dira diphetogo tše dintši. Ke tlogetše go kgoga le go nwa kudu. Ke fetošitše ponagalo ya ka le tsela ya ka ya go bolela. Le gona ke ile ka fetoša pono ya ka ka babuši ba lefase. (Baroma 13:1) Ke ile ka ba ka tlogela le go phela ka tsela e gobogilego, e lego karolo yeo ke bego ke tloga ke se na boitshwaro go yona.
Seo se ilego sa nthatafalela kudu e bile go ba le pono e swanetšego ka mekgatlo ya tša leago. Seo ga se sa direga ka bošego bjo tee. Mathomong, ke be ke ikwa eka ke a rabela ge ke tlogela mekgatlo yeo. Lega go le bjalo, mafelelong ke ile ka lemoga gore Mmušo wa Modimo ke wona kholofelo e nnoši ya kgonthe bakeng sa lefase. Ke ile ka dira phetho ya go diriša matla a ka ka moka go thekgeng Mmušo woo le go thuša ba bangwe go ithuta ka wona.—Mateo 6:33.
KAMOO KE ILEGO KA HOLEGA KA GONA:
Ka ge ke be ke le motho yo a fišegelago tša leago, ke be ke arola batho ka dihlopha tše pedi—e ka ba ba lokilego goba ba babe—le gona ke be ke ikemišeditše go lwa le bao ke ba tšeago e le ba babe. Ka thušo ya Beibele, ga ke sa hloile batho ba bangwe. Go e na le moo, ke leka go hlagolela lerato la Bokriste go batho ka moka. (Mateo 5:44) Tsela e nngwe ya go bontšha lerato le ke ka go abelana ditaba tše dibotse tša Mmušo wa Modimo le ba bangwe. Ke thabela go bona kamoo modiro wo o mobotse o tlišago khutšo le lethabo le go nea batho kholofelo ya kgonthe.
Ke hweditše khutšo ya monagano ka go tlogelela dilo diatleng tša Jehofa. Ka ge e le Mmopi, ke kgodišegile gore a ka se dumelele go tlaišwa ga sa ruri ga diphoofolo le batho goba a dumelela lefase le lebotse le senywa. Go fapana le seo, ka Mmušo wa gagwe, kgauswinyane o tla lokiša tshenyo ka moka yeo e dirilwego. (Jesaya 11:1-9) Ga ke thabišwe feela ke go tseba ditherešo tše eupša ke thabišwa le ke go thuša ba bangwe gore ba dumele go tšona. Ga ke sa ikwa eka ke swanetše go fetoša lefase.

robotstxt: allowed

filter: keep


text:
TŠHELETE YA INŠORENSE YA GO FELELWA KE MOŠOMO (UIF)
Na ke eng?
Tšhelete ya Inšorense ya Go felelwa ke Mošomo (UIF) e imolla bašomi sebakanyana fela ge ba feletšwe ke mošomo goba ba sa kgone go ya mošomong ka lebaka la botswetši, maikhutšo a go godiša ngwana wa go tšewa ka semolao, goba bolwetši. Gape e fana ka kimollo go baholegi ba molefedi yo a hlokofetšego.
Mokgwatšhomo wa inšorense ya go felelwa ke mošomo mo Afrika Borwa o laolwa ka molao o latelago:
- Molao wa Inšorense ya Go felelwa ke mošomo, 2001/ Unemployment Insurance Act, 2001 (the UI Act)
- Molao wa Dikabelo tša Inšorense ya Go felelwa ke mošomo/Unemployment Insurance Contributions Act, 2002 (the UIC Act)
Melao ye e fana ka dikholego, tšeo dikabelo di dumelelwago, le kgapeletšo le kgoboketšo ya dikabelo go UIF, gomme o thomile go šoma ka 1 Aprele 2002.
Ke ya mang?
Bašomi ka moka, gammogo le bengmošomo, ba na le maikarabelo a dikabelo tša UIF. Le ge go le bjalo, mošomi ga a akaretšwe go lefela UIF ge eba–
- O thapilwe ke mongmošomo ka fase ga diiri tše 24 ka kgwedi
- O amogela moputso ka fase ga kontraka ya mongmošomo bjalo ka ge go laeditšwe go karolo 18(2) ya Molao wa Tšwetšopele ya Mabokgoni, 1998 (Molao wa No. 97 wa 1998)/ Skills Development Act, 1998 (Act No.97 of 1998)
- O thapilwe bjalo ka mohlankedi setheong sa Mmušo sa setšhaba goba sa probense.
- O tsene ka Rephapoliking ka morero wa ditirelo tša kontraka, boithuti mošomong goba go hwetša maitemogelo mošomong ka gare ga Rephapoliki. Ka morago ga go tlogela mošomo, mongmošomo o a kgopelwa go ya ka molao goba go ya ka kontraka ya tirelo, ya boithuti mošomong goba go hwetša maitemogelo mošomong, goba ka tumelelano enngwe le enngwe e dirilwego, go romela motho yoo gae, goba ge eba motho yoo o nyaka go tšwa ka Rephapoliking,
- Mopresidente, Motlatša Mopresidene, Tona, Motlatša Tona, leloko la Kgobokano ya Setšhaba (National Assembly), leloko la go bewa saruri la Khansele ya Setšhaba ya Diprobense (National Council of Provinces), Premia, leloko la Khansele ya Khuduthamaga (Executive Council) goba leloko la Palamente ya probense goba
- Leloko la Khansele ya Masepala, Moetapele wa tša Setšo, leloko la Baetapele ba Ntlo ya tša Setšo le leloko la Baetapele ba Khansele ya tša Setšo.
Na ke dikgato dife tše ke swanetšego go di tšea?
Bengmošomo ba latelago ba swanetše go ngwadiša ofising ya Komišinare ya UI bakeng sa morero wa go lefela dikabelo tša UIF, mongmošomo yo:
- A sa tlamegego go ngwadiša le SARS bakeng sa morero wa Motšhelo wa Mošomi
- O ngwadišitše le SARS ga boikgafo bjalo ka mongmošomo
- O a lefela goba o na le maikarabelo a go lefela moputso wa mošomi gomme o swanetše go lefela Tšhelete ya Inšorense ya Go felelwa ke mošomo kgwedi ka kgwedi.
Na o swanetše go lefela bokae?
- Palo ya kabelo yeo e swanetšego go lefelwa ka mongmošomo, e swanetše go ba 1% ya moputso o lefetšwego ke mongmošomo go mošomi.
- Mongmošomo o swanetše go lefela palomoka ya kabelo ya 2% (1% e abetšwego ke mošomi le 1% e abetšwego ke mongmošomo) ka gare ga nako yeo e beilwego.
Ka kgopelo lemoga: Go tloga ka 1 Oktoboro 2012, palotlalo ya moputso e be e le R14 872 ka kgwedi goba R178 464 ngwaga ka ngwaga. Go bašomi bao ba golago palo ya go feta ye, dikabelo di tlhakantšhwa ka go diriša palotlalo ya moputso. Ka fao palotlalo ya kabelo yeo e ka gogwago, go bašomi bao ba golago go R14 872 ka kgwedi, ke R148.72 ka kgwedi.
- Palo ya go fetiša ga ya swanela go akaretšwa bjalo ka moputso goba palo ya go lefišwa lebi ka morero wa kabelo ya UIF.
- Palo ye e gogilwego goba e sa gogwago e swanetše go lefelwa ke mongmošomo go SARS kgwedi ka kgwedi, ka go tlatša Taodišo ya Mongmošomo ya Kgwedi ka kgwedi (EMP201). EMP201 ke tefelo ya taodišo moo mongmošomo a laodišago palomoka ya tefelo gammogo le diabo tša PAYE, SDL, UIF le/goba Kgoketšo ya Motšhelo wa Mongmošomo (ETI), ge go hlokega.
- Nomoro ya Tšhupetšo ya Tefelo e kgethegilego (PRN) e tla tlaletšwa saruri go EMP201, gomme e tla dirišwa bjalo ka kgokaganyo ya tefelo ya nnete le EMP201 ya maleba ya taodišo ya tefelo.
Na e ka lefelwa bjang gape e ka lefelwa neng?
E swanetše go lefelwa mo matšatšing a šupa ka mafelelong a kgwedi yeo tšhelete e gogilwego. Ge letšatši la mafelelo la tefelo le wela ka gare ga letšatši la maikhutšo a bohle la setšhaba goba mafelelong a beke, tefelo e swanetše go dirwa letšatši pele ga letšatši la maikhutšo a bohle la setšhaba goba mafelelong a beke.
Mekgwa ye e latelago ya tefelo e a hwetšagala:
- eFiling
- Tefelo ya elektroniki ka inthanete (EFT)
- Go lekala la setheo sa panka ya go dumelelwa, Ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ge ditefelo tša ditšheke tše dintši di dirilwe.
- Lekaleng la SARS, ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ditšheke tše dintši di dirilwe.
Dilatofatšo
Kgaolo ya 17 ya Molao wa Taolo ya Motšhelo, 2011/Tax Administration Act, 2011 o šoma ka dilatofatšo tše di dirilwego ka fase ga Molao wa Motšhelo/ Tax Act, yeo gape e dirišwago go Molao wa Dikabelo tša Inšorense ya Go felelwa ke Mošomo/UIC Act.
Motho o latofatšwa ge a:
- Palelwa ke go:
- Romela pušetšo goba tokumente go SARS goba go
- Fana ka tokumente go motho ka ge e hlokega.
- Palelwa goba a tlogela go:
- Ngwadiša goba go tsebiša SARS ka ga phetogo ya tshedimošo e ngwadišitšwego goba go
- Fana ka direkhoto bjale ka ge di nyakega.
- Romela setifikeiti sa maaka goba setatamente sa maaka.
- A gana goba a tlogela go ikana goba go dira taodišo ya semolao.
Motho yo latofaditšwego ka enngwe le enngwe ya melato ye a ka ba le maikarabelo a go faenwa goba go ya kgolegong sebaka sa go se fete mengwaga e mebedi.
Na o hloka thušo?


text:
Šetulo ya 6: Dithulaganyo tša Phetelo
[Šetulo ya 6 e tšeetšwe legato ke karolwana ya 3 ya Molaophetošwa wa Mathomo wa Molaotheo wa 1997, ka karolwana ya 5 ya Molaophetošwa wa Bobedi wa Molaotheo wa 1998, le karolo ya 20 ya Molaophetošwa wa Botshela wa Molaotheo wa 2001.]
1. Ditlhalošo
- Mo šetulong ye, ka ntle le ge seo se sa sepelelane le dikagare -
“nagalegae” e ra karolo ya Repabliki yeo pele ga ge Molaotheo wa go feta o thoma go šoma, yeo e lekodišišitšwego ka go molao wa Afrika Borwa bjalo ka lefelo leo le ipušago goba naga ye e ikemetšego ka boyona;
“Molaotheo wo mofsa” o ra Molaotheo wa Repabliki ya Afrika Borwa, wa 1996;
“melao ya nako ya kgale” e ra melao yeo e dirilwego pele ga go šoma ga Molaotheo wa peleng;
“Molaotheo wa peleng” o ra Molaotheo wa Repabliki ya Afrika Borwa, wa 1993 (Molao wa 200 wa 1993).
2. Tšwetšopele ya melao yeo e lego gona
- Melao ka moka yeo e bego e šoma pele ga go thoma go šoma ga Molaotheo wo mofsa, e tšwelapele ka go šoma, fela go swanetše go elwa hloko-
- go fetolwa goba go phumolwa go go itšego; le
- go sepelelana le Molaotheo wo mofsa.
- Melao ya nako ya kgale yeo e tšwelago pele go šoma go ya ka karolwana ya (1)-
- ga e na le tirišo ye e nabilego, nageng goba ka tsela ye nngwe, go feta ka moo e bego e le ka gona pele ga ge Molaotheo wa peleng o thoma go šoma, ge e se fela ge o ile wa fetolwa ka morago ga gore o tle o šome ka bophara; le
- go tšwelapele ka go dirišwa ke bolaodi bjo bo bego bo o šomiša ge Molaotheo wo mofsa o thoma go šoma, ka taolo ya Molaotheo o mofsa.
3. Tlhathollo ya melao yeo e lego gona
- Ka ntle le ge o sa sepelelane le dikagare goba o tloga o sa swanela, kukamo ka go molao ofe goba ofe woo o bego o le gona ge Molaotheo wo mofsa o thoma go šoma-
- go Repabliki ya Afrika Borwa goba nagalegae (ka ntle le ge go bolelwa ka ga naga), e swanetše go hlathollwa bjalo ka kukamo ya Repabliki ya Afrika Borwa ka fase ga Molaotheo wo mofsa;
- go Palamenteng, Sebokeng sa Maloko a Palamente goba go Senate, e swanetše go hlathollwa bjalo ka kukamo ya Palamente, Seboka sa Maloko a Palamente goba Khansele ya Setšhaba ya Diprofense ka tlase ga Molaotheo wo mofsa;
- go Mopresidente, Motlatšamopresidente wa phethišo, Tona, Motlatšatona goba Kabinete e swanetše go hlathollwa bjalo ka Mopresidente, Motlatšamopresidente wa Phethišo, Tona, Motlatšatona goba Kabinete ka tlase ga Molaotheo wo mofsa, ka taolo ya temana ya 9 ya Šetulo ye;
- go Mopresidente wa Senate, e swanetše go hlathollwa bjalo ka kukamo ya Modulasetulo wa Khansele ya Setšhaba ya Diprofense;
- go lekgotlapeamelao la profense, e swanetše go hlathollwa bjalo ka kukamo ya lekgotlapeamelao la profense, tonakgolo, khuduthamaga goba leloko la khuduthamaga ka tlase ga Molaotheo wo mofsa, ka taolo ya temana ya 12 ya Šetulo ye; goba
- go leleme goba maleme a semmušo, e swanetše go hlathollwa bjalo ka leleme lefe goba lefe la semmušo go ya ka Molaotheo wo mofsa.
- Ka ntle le ge seo se sa sepelelane le dikagare goba se sa swanelago, kukamo mo melaong ye e šetšego ya nako ya kgale -
- go Palamente, Ngwako wa Palamente goba Kopano ya lekgotlapeamelao goba ya setho sa Repabliki goba nagalegae, e swanetše go hlathollwa bjalo ka kukamo go -
- Palamente ka fase ga Molaotheo wo mofsa, ge e le gore tshepedišo ya molao wo e abetšwe goba e filwe go ya ka dipeelano tša Molaotheo wa peleng goba go ya ka Šetulo ye go khuduthamaga ya setšhaba; goba
- lekgotlapeamelao la profense, ge e le gore tshepedišo ya molao woo e abetšwe goba e filwe go ya ka dipeelano tša Molaotheo wa peleng goba Šetulo ye go khuduthamaga ya profense; goba
- go Mopresidente wa Naga, Tonakgolo, Molaodi goba mohlankedimogolophetiši o mongwe o mogolo, Kabinete, Khansele ya ditona goba khuduthamaga ya Repabliki goba nagalegae, e swanetše go hlathollwa bjalo kukamo go -
- Mopresidente ka tlase ga Molaotheo wo mofsa ge e le gore tshepedišo ya molao woo e filwe goba e fološeditšwe go mmušo wa naga go ya ka Molaotheo wa peleng goba Šetulo ye go khuduthamaga ya setšhaba; goba
- Tonakgolo ya profense ka tlase ga Molaotheo wo mofsa, ge taolo ya molao woo e gafetšwe goba e filwe go ya ka mabaka a Molaotheo wa peleng goba Šetulo ye go khuduthamaga ya profense
4. Seboka sa Maloko a Palamente
- Motho mang le mang yoo e bego e le setho goba mohlankedi wa Seboka sa Maloko a Palamente ge Molaotheo wo mofsa o thoma go šoma, e ba leloko goba mohlankedi wa Seboka sa Maloko a Palamente ka tlase ga Molaotheo wo mofsa, mme o tšea maemo a gagwe bjalo ka leloko goba mohlankedi go ya ka mabaka a Molaotheo wo mofsa.
- Seboka sa Maloko a Palamente bjalo ka ge e hlamilwe go ya ka karolwana ya (1) se swanetše go tšewa bjalo ka ge se kgethilwe ka tlase ga Molaotheo wo mofsa wa pakatiro ye e felelago ka la 30 Aprele, 1999.
- Seboka sa Maloko a Palamente se bopilwe ka maloko a 400 lebaka ka moka la pakatiro ya yona le le felelago ka la 30 Aprele, 1999 ka taolo ya karolo ya 49(4) ya Molaotheo wo mofsa.
- Melawana le ditaelo tša Seboka sa Maloko a Palamente tše di bego di šoma ge Molaotheo wo mofsa o thoma go šoma, di tšwelapele ka go šoma, ka taolo ya phetogo efe goba efe goba phumolo.
5. Modiro wo o sa phethwago wa Palamente
- Modiro ofe goba ofe wo o sego wa phethwa Sebokeng sa Maloko a Palamente pele ga ge Molaotheo wo mofsa o thoma go šoma, o swanetše go tšwetšwa pele go ya ka dipeelano tša Molaotheo wo mofsa.
- Modiro ofe goba ofe wa Senate wo o sego wa fela ge Molaotheo wo mofsa o thoma go šoma, o swanetše go gafelwa go Khansele ya Setšhaba ya Diprofense, mme Khansele e swanetše go tšwelapele ka modiro wo go ya ka Molaotheo wo mofsa.
6. Dikgetho tša Seboka sa Maloko a Palamente
- Ga go dikgetho tša Seboka sa Maloko a Palamente tšeo di ka swarwago pele ga 30 Aprele 1999, ka ntle le fela ge Seboka sa Maloko a Palamente se phatlaladitšwe go ya ka karolo ya 50(2) morago ga tšhišinyo ya go hloka kholofelo go Mopresidente go ya ka karolo ya 102(2) ya Molaotheo wo mofsa.
- Karolo ya 50(1) ya Molaotheo wo mofsa e fegilwe go fihla ka 30 Aprele 1999.
- Le ge Molaotheo wa pele o phumotšwe, Šetulo ya 2 ya Molaotheo woo bjalo ka ge e fetošitšwe ke Koketšo ya A ya Šetulo ye, e šoma–
- godimo ga kgetho ya mathomo ya Seboka sa Maloko ka tlase ga Molaotheo o mofsa;
- godimo ga go lahlegelwa ke boleloko bja Seboka sa Maloko a Palamente mabakeng ao e sego ao a beilwe go karolong ya 47(3) ya Molaotheo wo mofsa; le
- godimo ga go tlatšwa ga dikgala ka go Seboka sa Maloko a Palamente, le go tlaleletšo, tekolo le tirišo ya mananeo a diphathi mo go tlatšweng ga dikgala, go fihla go kgetho ya bobedi ya Seboka sa Maloko a Palamente ka tlase ga Molaotheo wo mofsa.
- Karolo ya 47(4) ya Molaotheo wo mofsa e fegilwe go fihla go eba le kgetho ya bobedi ya Seboka sa Maloko a Palamente ka tlase ga Molaotheo wo mofsa.
7. Khansele ya Setšhaba ya Diprofense
- Mo lebakeng leo le felago pejana ga tulo ya mathomo ya lekgotlapeamelao la profense ye e swerwego morago ga kgetho ya yona ya mathomo ka tlase ga Molaotheo wo -
- tekanyetšo ya boemedi bja diphathi mo boemeding bja profense go Khansele ya Setšhaba ya Diprofense, e swanetše go swana le tekanyetšo yeo basenatoro ba 10 ba profense ba kgethilwego go ya ka karolo ya 48 ya Molaotheo wa peleng; le
-
kabelo ya baemedi ba go ya go ile le baemedi bao e sego ba mehleng go diphathi tšeo di emetšwego go lekgotlapeamelao la profense, e ka tsela ye e latelago:
- Phathi ye e emetšwego mo go lekgotlapeamelao la profense-
- e swanetše go kgetha baemedi ba yona ba go ya go ile go tšwa go batho bao e bego e le basenatoro ge Molaotheo wo mofsa o thoma go šoma mme ba ikgafela go šoma bjalo ka baemedi ba go ya go ile; gomme
- ba ka no kgetha batho ba bangwe bjalo ka baemedi ba go ya go ile ge fela go se na le o tee goba palo e sa lekane ya bao e bego e le basenatoro ba yona.
- Lekgotlapeamelao la profense le swanetše go bea baemedi ba lona ba go ya go ile go ya ka dikgetho tša diphathi.
- Dikarolwana tša (2) le (3) di šoma fela go peo ya mathomo ya baemedi ba go ya go ile go Khansele ya Setšhaba ya Diprofense.
- Karolo ya 62 (1) ya Molaotheo wo mofsa ga e šome go kgetho le peo ya basenatoro ba peleng bjalo ka baemedi ba go ya go ile go ya ka temaneng ye.
- Melawana le ditaelo tša Senate tšeo di bego di šoma ge Molaotheo wo mofsa o thoma go šoma, di swanetše go dirišwa mabapi le mediro ya Khansele ya Setšhaba ya Diprofense go fihla moo di ka šomišwago, ka taolo ya phethošo goba phumolo efe goba efe.
8. Basenatoro ba peleng
- Mosenatoro wa pele yo a sa kgethwago go ba leloko la go ya go ile la Khansele ya Setšhaba ya Diprofense o na le tshwanelo ya go ba leloko la go felela, la go ba le bouto ka lekgotlapeamelaong ya profense yeo motho yoo a kgethilwego go yona bjalo ka mosenatoro go ya ka karolo ya 48 ya Molaotheo wa peleng.
- Ge mosenatoro wa pele a ikgethela go se be leloko la lekgotlapeamelao ya profense gona o tšewa bjalo ka motho yo a lebogilego modiro letšatši pele ga ge Molaotheo wo mofsa o thoma go šoma.
- Moputso, diputseletšo le dikholo tša mosenatoro wa pele yo a beilwego go ba moemedi wa go ya go ile goba leloko la lekgotlapeamelao ya profense ga a swanela go fokotšwa ka lebaka fela la peo yeo.
9. Khuduthamaga ya setšhaba
- Mang le mang yoo e bego e le Mopresidente, Motlatšamopresidente wa Phethišo, Tona goba Motlatšatona ka tlase ga Molaotheo wa peleng ge Molaotheo wo mofsa o thoma go šoma, o tšwelapele ka mošomo wo go ya ka Molaotheo wo mofsa, fela go šetšwa seka-temana ya (2).
- Go fihlela ka la 30 Aprele 1999, dikarolwana tša 84, 89, 90, 91, 93 le 96 tša Molaotheo wo mofsa di swanetše go tšewa bjalo ka ge go beakantšwe go Koketšo ya B ya Šetulo ye.
- Karolwana ya (2) ga e ganetše Tona yoo e bego e le mosenatoro ge Molaotheo wo mofsa o thoma go šoma, go tšwelapele bjalo ka Tona ye e ukangwego mo karolong ya 91(1)(a) ya Molaotheo wo mofsa bjalo ka ge karolo yeo e balega go Koketšo ya B.
10. Makgotlapeamelao a diprofense
- Mang le mang yo e bego e le mohlankedi wa lekgotlapeamelao la profense ge Molaotheo wo mofsa o thoma go šoma, e ba leloko goba mohlankedi wa
lekgotlapeamelao ya profense yeo ka tlase ga Molaotheo wo mofsa, mme o dula modirong wa gagwe bjalo ka leloko goba mohlankedi go ya ka mabaka a Molaotheo wo mofsa le molaotheo ofe goba ofe wa profense wo o ka dirwago.
- Lekgotlapeamelao la profense bjalo ka ge e hlamilwe go ya ka dipeelano tša karolwana ya (1), e swanetše go tšewa bjalo ka ge e kgethilwe ka tlase ga Molaotheo wo mofsa pakatirong yeo e felago ka la 30 Aprele 1999.
- Lebakeng ka moka la pakatiro ya yona yeo e felago ka la 30 Aprele 1999, ka taolo ya karolo ya 108(4), lekgotlapeamelao la profense le bopša ke palo yeo e bewago ke lekgotlapeamelao ka tlase ga Molaotheo wa pele le palo ya basenatoro ba pele bao e bilego maloko a lekgotlapeamelao go ya ka dipeelano tša karolwana ya 8 ya Šetulo ye.
- Melawana le ditaelo tša lekgotlapeamelao ya profense tšeo di bego di šoma ge Molaotheo wo mofsa o thoma go šoma, di tšwelapele ka go šoma, ka taolo ya phetošo goba phumolo efe goba efe.
11. Dikgetho tša makgotlapeamelao a diprofense
- Le ge go phumotšwe Molaotheo wa pele, Šetulo ya 2 ya Molaotheo woo, bjalo ka ge e fetošitšwe ke Koketšo ya A ya Šetulo ye, e a šoma –
- go kgetho ya mathomo ya lekgotlapeamelao ka tlase ga Molaotheo wo mofsa;
- go tahlegelo ya boleloko bja lekgotlapeamelao mabakeng a itšego ka ntle le ao a beakanyeditšwego mo go karolo ya 106(3) ya Molaotheo wo mofsa; le
- mo go tlatšweng ga dikgala ka go lekgotlapeamelao, le tlaleletšo, tekolo le tirišo ya mananeo a diphathi a go tlatša dikgala, go fihla mo go bago le kgetho ya bobedi ya lekgotlapeamelao ka tlase ga Molaotheo wo mofsa.
- Karolo ya 106 (4) ya Molaotheo wo mofsa e fegilwe malebana le lekgotlapeamelao la profense go fihla kgethong ya bobedi ya lekgotlapeamelao ka tlase ga Molaotheo wo mofsa.
12. Dikhuduthamaga tša diprofense
- Mang le mang yo e bego e le Tonakgolo goba leloko la Khuduthamaga ya profense ge Molaotheo wo mofsa o thoma go šoma, o tšwela pele le go ba maemong a gagwe go ya ka dipeelano tša Molaotheo wo mofsa le molaotheo wo mongwe le wo mongwe wa profense wo o ka dirwago, fela ka taolo ya karolwana ya (2).
- Go fihla ge Tonakgolo a thoma modiro morago ga kgetho ya mathomo ya lekgotlapeamelao la profense ka tlase ga Molaotheo wo mofsa, goba profense e dira molaotheo wa yona, seo se tlago pele ga tšona, karolo ya 132 le 136 tša Molaotheo wo mofsa di swanetše go tšewa bjalo ka ge di beakantšwe mo go Koketšo ya C ya Šetulo ye.
13. Melaotheo ya diprofense
Molaotheo wa profense woo o amogetšwego pele ga ge Molaotheo wo mofsa o thoma go šoma o swanetše go kwana le karolo ya 143 ya Molaotheo wo mofsa.
14. Kabo ya melao ya diprofense
- Molao mabapi le taba yeo e welago ka go lekalatirišwa leo le lego lenaneong la Šetulo ya 4 goba 5 go Molaotheo wo mofsa, woo, ge Molaotheo wo mofsa o thoma go šoma, o bego o dirišwa ke bolaodi bjoo bo lego, ka gare ga khuduthamaga ya setšhaba, o ka gafelwa ke Mopresidente, ka kgoeletšo, go bolaodi bjo bo welago ka fase ga khuduthamaga ya profense ka taelo ya Khuduthamaga ya Khansele ya profense.
- Go fihla moo e lego gore go bohlokwa mo kabong ya molao ka fase ga karolwana ya (1) gore o šomišwe ka tshwanelo, Mopresidente, ka kgoeletšo, a ka -
- a ka fetola goba a amantšha molao woo go laola tlhathollo goba tirišo goba taolo ya wona;
- ge kabo e sa šome molaong ka moka goba karolong ya wona, phumolo le tirišolefsa, ka goba ka ntle le phetošo goba kamantšho ye e ukangwego go temana ya (a), dipeakanyetšo tšeo kabo e šomago go tšona, goba bokgole bjoo kabo e šomago go fihla go tšona; goba
- a ka laola taba efe goba efe yeo e nyakegago ka baka la kabo yeo, go akaretšwa tšhutišo goba kadimo ya badiredi, goba tšhutišo ya dithoto, dikoloto, ditokelo le ditlamego, go ya go goba go tšwa go khuduthamaga ya setšhaba goba ya profense goba kgoro ye nngwe le ye nngwe ya mmušo, taolo, tirelotšhireletšo goba sehlongwa se sengwe.
-
- Khopi ya kgoeletšo ye nngwe le ye nngwe ye e tšwelego go ya ka dipeelano tša karolwana ya (1) goba (2) e swanetše go neelwa Seboka sa Maloko a Palamente le Khansele ya Setšhaba ya Diprofense mo matšatšing a 10 morago ga go phatlalatšwa ga kgoeletšo.
- Ge Seboka sa Maloko a Palamente le Khansele ya Setšhaba, ka bobedi go ya ka sephetho, di ka gana kgoeletšo goba peakanyetšo ya yona, kgoeletšo goba peakanyetšo yeo e a fela, eupša ka ntle ga go ama –
- kgonthe ya se sengwe le se sengwe seo se dirilwego go ya ka kgoeletšo goba peakanyetšo pele e fela; goba
- tokelo goba tshwanelo ye e hweditšwego goba tshwanelo goba tlamego ye e ikhweleditšego yona pele ga go fela.
- Ge molao o abilwe go ya ka karolwana ya (1), kukamo efe goba efe ka molaong go bolaodi bjoo bo o šomišago, e swanetše go hlalošwa bjalo ka kukamo ya bolaodi bjoo bo abetšwego molao woo.
- Kabo efe le efe ya molao ka fase ga karolo ya 235 (8) ya Molaotheo wa peleng, go akaretšwa phetošo efe goba efe, kamantšho goba phumolo le tirišolefsa ya molao ofe goba ofe le kgato efe goba efe yeo e tšewago ka tlase ga karolo ye, go tšewa gore e dirilwe ka fase ga temana ye.
15. Melao yeo e lego gona ka ntle ga maatla a go dira melao ya Palamente
- Bolaodi bjo bo lego ka gare ga khuduthamaga ya setšhaba bjoo bo laolago molao ofe goba ofe wo o welago ka ntle ga maatla a go dira melao a Palamente, ge Molaotheo wo mofsa o thoma go šoma, ba fela ba na le maatla a go laola melao yeo go fihla ge e abetšwe bolaodi bjo lego ka fase ga khuduthamaga ya profense go ya ka karolo ya 14 ya Šetulo ye.
- Karolwana ya (1) e fela mengwaga ye mebedi morago ga go thoma go šoma ga Molaotheo wo mofsa.
16. Dikgorotsheko
- Kgorotsheko e nngwe le e nngwe, go akaretšwa dikgorotsheko tša baetapele ba setšo, tše di bego di le gona ge Molaotheo wo mofsa o thoma go šoma, di sa
tšwelapele ka go šoma le go phethagatša toka go ya ka molao tšeo di šomago go tšona, mme mang le mang yo a šomago bjalo ka mohlankedi wa toka o tšwela pele ka go ba modirong wa gagwe go ya ka dipeelano tša molao woo o dirišwago maemong ao, go hlokometšwe-
- phetošo goba phumolo efe goba efe ya molao woo; le
- go sepelelana le Molaotheo wo mofsa.
-
- Kgorotsheko ya Molaotheo yeo e hlomilwego ke Molaotheo wa peleng e fetoga Kgorotsheko ya Molaotheo ka tlase ga Molaotheo wo mofsa.
-
……
[Karolwana ya (b) e ntšhitšwe ke karolwana ya 20 (a) ya Molaophetošo wa Botshela wa Molaotheo wa 2001.]
-
- Karolo ya Boipiletšo ya Kgorokgolo ya Tsheko ya Afrika Borwa, e ba Kgorokgolo ya Tsheko ya Boipiletšo ka tlase ga Molaotheo wo mofsa.
-
……
[Karolwana ya (b) e ntšhitšwe ke karolwana ya 20 (a) ya Molaophetošo wa Botshela wa Molaotheo wa 2001.]
-
- Karolo ya profense goba ya tikologo ya Kgorokgolo ya Tsheko ya Afrika Borwa goba kgorokgolo ya tsheko ya nagalegae goba karolokakaretšo ya kgoro ye bjalo, e ba Kgorokgolo ya Tsheko ka tlase ga Molaotheo wo mofsa go sa dirwe diphetogo dife goba dife tša bodirelo bja yona bja toka, ka taolo ya phokotšo yeo e ukangwago mo karolwaneng ya (6).
- Mang le mang yo a lego maemong goba go akanywa gore o maemong a Moahlodimopresidente, Motlatšamoahlodimopresidente goba moahlodi wa kgorotsheko ye e ukangwego mo temaneng ya (a) ge Molaotheo wo mofsa o thoma go šoma, e ba Moahlodimopresidente, Motlatšamoahlodimopresidente goba moahlodi wa kgoro ye bjalo ka tlase ga Molaotheo wo mofsa, ka taolo ya phokotšo yeo e ukangwago mo karolwaneng ya (6).
- Ka ntle le ge e sa sepelelane le dikagare goba e tloga e sa swanela, kukamo mo molaong ofe goba ofe goba tshepetšo go –
- Kgorotsheko ya Molaotheo ka tlase ga Molaotheo wa peleng, e swanetše go hlalošwa bjalo ka kukamo ya Kgorotsheko ya Molaotheo ka tlase ga Molaotheo wo mofsa;
- Karolo ya Boipiletšo ya Kgorokgolo ya Tsheko ya Afrika-Borwa, e swanetše go hlalošwa bjalo ka kukamo go Kgorokgolo ya Tsheko ya Boipiletšo; le
- Karolo ya profense goba ya tikologo ya Kgorokgolo ya Tsheko ya Afrika Borwa goba Kgorokgolo ya Tsheko ya nagalegae goba karolokakaretšo ya kgorotsheko yeo, e swanetše go hlalošwa bjalo ka kukamo go Kgorokgolo ya Tsheko.
-
- Ka pelapela ka moo go kgonegago ka morago ga ge Molaotheo wo mofsa o seno thoma go šoma, go akaretšwa le dibopego, tlhamo, go šoma le maatlataolotoka le melao ka moka ya maleba, di swanetše go fokotšwa ka nepo ya go hloma lenaneo la toka leo le kwanago le dinyakwa tša Molaotheo wo mofsa.
- Leloko la Kabinete le le rwelego maikarabelo a taolo ya toka, morago ga ditherišano le Khomišene ya Tirelo ya Toka, le swanetše go laola phokotšo yeo e ukangwago mo go temana ya (a).
-
- Mang le mang yo a lego mošomong, ge Molaotheo wa Molao wa Phetošo wa Repabliki ya Afrika Borwa, wa 2001, o thoma go šoma, bjalo ka ge-
- Mopresidente wa Kgorotsheko ya Molaotheo, e ba Moahlodimogolo bjale ka ke go ukangwa karolong ya 167 (1) ya Molaotheo wo mofsa;
- Motlatšamopresidente wa Kgorotsheko ya Molaotheo, e ba Motlatšamoahlodimogolo bjale ka ge go ukangwa karolong ya 167 (1) ya Molaotheo o mofsa;
- Moahlodimogolo, e ba Mopresidente wa Kgorokgolo ya Tsheko ya Boipiletšo ka ge go ukangwa karolong ya 168 (1) ya Molaotheo o mofsa; le
- Motlatšamoahlodimogolo, e ba Motlatšamopresidente wa Kgorokgolo ya Tsheko ya Boipiletšo ka ge go ukangwa karolong ya 168 (1) ya Molaotheo o mofsa.
- Melawana ka moka, melao goba ditaelo tšeo di dirilwego ke Mopresidente wa Kgorotsheko goba Moahlodimogolo di šoma ka pele ga ge Molao wa Phetošo ya Molaotheo wa Afrika Borwa, wa 2001, o šoma, o tšwelapele go šoma go fihlela ge o phumolwa goba o fetošwa.
- Ka ntle le ge e sa sepelelane le dikagare goba e tloga e sa swanela, kukamo mo molaong ofe goba ofe goba tshepetšo go Moahlodimogolo goba go Mopresidente wa Kgorotsheko ya Molaotheo, o swanetšwe go hlathollwa bjalo ka kukamo go Moahlodimogolo ka ge go ukangwe karolong ya 167 (1) ya Molaotheo wo mofsa.
[Karolwana ya (7) e okeditšwe ke karolwana ya 20 (b) ya Molaophetošwa wa Botshela wa Molaotheo wa 2001.]
17. Melato ka moka yeo e bego e sa tlo tlišwa go kgorotsheko
Ditshekišo ka moka tšeo di bego di sa tlo tlišwa go kgorotsheko ge Molaotheo wo mofsa o thoma go šoma, di swanetše go fetšwa bjalo ka ge nke Molaotheo wo mofsa ga se wa be wa dirwa, ge e se fela ge kgahlego ya toka e tsoma ka tsela ye nngwe.
18. Bolaodi bja botšhotšhisi
- Karolo ya 108 ya Molaotheo wa pele e dula e na le maatla go fihla ge Molao wa Palamente wo o ukangwago karolong ya 179 wa Molaotheo wo mofsa o thoma go šoma. Karolwana ye ga e ame peo ya Molaodikakaretšo wa Botšhotšhisi bja Setšhaba go ya ka dipeelano tša karolo ya 179.
- Mosekiši yo a bego a le maemong ao ge Molaotheo wo mofsa o thoma go šoma, o tšwela pele ka modiro wa gagwe go ya ka dipeelano tša molao tše di šomago kantorong yeo, ka taolo ya karolwana ya (1).
19. Dikano le maitlamo
Motho yoo a tšwelago pele ka modiro wa gagwe go ya ka dipeelano tša Šetulo ye mme a tšerego kano ya modiro goba a dirile boitlamo bja mmakgonthe ka tlase ga Molaotheo wa pele, ga a tlamega go boeletša kano ya modiro goba boitlamo ka tlase ga Molaotheo wo mofsa.
20. Dihlongwa tše dingwe tša molaotheo
- Mo karolong ye ‘sehlongwa sa molaotheo’ e ra gore -
- Mošireletši wa Setšhaba;
-
Khomišene ya Ditokelo tša Botho ya Afrika Borwa;
[Temana ya (b) e fetošitšwe ke karolwana ya 4 Molaophetošwa wa Bobedi wa Molaotheo wa 1998.]
- Khomišene ya Tekatekano ya Bong;
- Mohlakišikakaretšo;
- Panka ya Resefe ya Afrika Borwa;
- Khomišene ya Ditšhelete le Metšhelo;
- Khomišene ya Tirelo ya Toka; goba
- Boto ya Maleme ka Moka a Afrika Borwa.
- Sehlongwa sa Molaotheo seo se hlomilwego go ya ka dipeelano tša Molaotheo wa pele se tšwela pele ka go šoma go ya ka molao wo o šomago go sona, mme mang la mang yo a nago le modiro moo bjalo ka setho sa khomišene, setho sa boto ya Panka ya Resefe goba Boto ya Maleme ka Moka a Afrika Borwa, Mošireletši wa Setšhaba goba Mohlakišikakaretšo ge Molaotheo wo mofsa o thoma go šoma, o tšwelapele ka go šoma go ya ka molao woo o dirišwago maemong ao, ka taolo ya –
- phetošo efe goba efe goba phumolo ya molao woo; le
- tshepelelano le Molaotheo wo mofsa.
- Dikarolo tša 199 (1), 200(1), (3) le 5 go fihla go (11) le 201 go fihla go 206 tša Molaotheo wa pele di tšwelapele ka go šoma go fihlela ge di phumotšwe ke Molao wa Palamente wo o dirilwego go ya ka karolo ya 75 ya Molaotheo wo mofsa.
- Maloko a Khomišene ya Tirelo ya Toka ao a ukangwego karolong ya 105 (1)(h) a Molaotheo wa pele a emiša go ba maloko a Khomišene ge maloko ao a ukangwego mo karolong ya 178 (1)(i) ya Molaotheo o mofsa a beilwe.
-
- Khansele ya Volkstaat yeo e theilwego go ya ka dipeelano tša Molaotheo wa pele e tšwela pele ka go šoma go ya ka molao wo o šomago go yona, mme mang le mang yo a šomago go yona bjalo ka setho sa Khansele ge Molaotheo wo mofsa o thoma go šoma, o tšwela pele ka maemo a gagwe go ya ka dipeelano tša molao wo o šomago maemong ao, fela ka taolo ya –
- phetošo efe goba efe goba phumolo ya molao woo; le
- tshepelelano le Molaotheo wo mofsa.
- Dikarolo tša 184A le 184B (1)(a), (b) le (d) tša Molaotheo wa pele, di tšwela pele ka go šoma go fihlela ge di phumotšwe ke Molao wa Palamente wo o dirilwego go ya ka karolo ya 75 ya Molaotheo wo mofsa.
21. Peo ya molao yeo e nyakwago ke Molaotheo wo mofsa
- Moo Molaotheo wo mofsa o nyakago go beiwa ga molao wa naga goba wa profense, molao woo o swanetše go dirwa ke bolaodi bjo bo lebanego lebakeng le swanetšego go tloga tšatšikgweding leo Molaotheo wo mofsa o thomilego go šoma ka lona.
- Karolo ya 198(b) ya Molaotheo wo mofsa e ka no se dirišwe go fihla ge molao woo o ukangwago karolong yeo o beilwe.
- Karolo ya 199(3)(a) ya Molaotheo wo mofsa e ka no se dirišwe pele ga go fela ga dikgwedi tše tharo morago ga ge molao wo o ukangwago karolong yeo o beilwe.
- Molao wa setšhaba wo o ukangwago mo karolong ya 217(3) ya Molaotheo wo mofsa o swanetše go bewa lebakeng la mengwaga ye meraro go tloga tšatšikgweding leo Molaotheo wo mofsa o thomilego go šoma, fela go se be gona ga molao wo nakong yeo ga go thibele tšhomišo ya morero wo o ukangwego mo go karolo ya 217(2.)
- Go fihla ge Molao wa Palamente wo o umakilwego mo karolong ya 65(2) ya Molaotheo wo mofsa o thoma go šoma, lekgotla la profense ye nngwe le ye nngwe, le ka itlhamela ditshepetšo tša lona go ya ka mabaka ao e lego gore maatla a abelwa baemedi ba lona go ka dira bouto legatong la yona mo Khanseleng ya Bosetšhaba ya Diprofense.
- Go fihla ge peomolao ye e ukangwego mo karolong ya 229(1)(b) ya Molaotheo wo mofsa e thoma go šoma, mmasepala o sa ntše o ka tšwelapele go lefiša lekgetho le lengwe le le lengwe, makgethwana le makgetho a dithoto ao o dumeletšwego go a lefiša ge Molaotheo o thoma go šoma.
22. Kopano ya setšhaba le poelano
- Go sa lebelelwe ditlhagišo tše dingwe tša Molaotheo wo mofsa gape ntle phumolo ya Molaotheo wa peleng, ditlhagišo ka moka tšeo di amanago le tshwarelo yeo e lego ka Molaotheong wa pele ka tlase ga hlogo ya ‘Kopano ya Setšhaba le Poelano’ di tšewa gore ke karolwana ya Molaotheo wo mofsa maikemišetšong a Tšwetšopele ya Molao wa Kopano ya Setšhaba le Poelano, wa 1995 (Molao wa 34 wa 1995), bjalo ka ge di fetošitšwe, go akaretša le mohola wa maatla a tšona.
-
Mabakeng a karolwana ya (1), letšatšikgwedi la ‘6 Desemere 1993’ moo le tšwelelago ka tlhagišong ya Molaotheo wa peleng ka tlase ga hlogo ya ‘Kopano ya Setšhaba le Poelano’, e swanetše go balwa bjalo ka ‘11 Mei 1994’.
[Karolwana ya (2) e okeditšwe ke karolwana ya 3 Molao wa 35 wa 1997.]
23. Molao wa Ditokelo
- Molao wa setšhaba wo o ukangwago mo go ya karolo ya 9(4), 32(2) le 33(3) ya Molaotheo wo mofsa o swanetše go bewa lebakeng la mengwaga ye meraro go tloga tšatšikgweding leo Molaotheo wo mofsa o thomilego go šoma.
- Go fihla ge molao wo o ukangwago mo dikarolong tša 32 (2) le 33 (3) tša Molaotheo wo mofsa di bewa-
-
karolo ya 32 (1) e swanetše go tšewa gore e balega ka tsela ye:
“(1) motho yo mongwe le yo mongwe o na le tokelo ya go fihlelela tshedimošo ka moka ye e swerwego ke mmušo goba setho se sengwe le se sengwe lekaleng lefe goba lefe la mmušo ge e le gore tshedimošo yeo e nyakelwa tšhomišo goba tšhireletšo ya ye nngwe ya ditokelo tša bona.”; le
-
Karolo ya 33(1) le (2) di swanetše go tšewa gore di balega ka tsela ye:
“Motho mang le mang o na le tokelo go -
(a) kgata tema ya semolao moo ye nngwe le ye nngwe ya ditokelo goba dikgahlego tša bona di angwago goba di tšhošetšwago;
(b) kgatotaolo ye e sepedišwago thwii ka toka moo efe le efe ya ditokelo tša bona goba ditetelo tša mmakgonthe di angwago goba di tšhošetšwago;
(c) fiwa mabaka a a ngwadilwego mabapi le kgatotaolo yeo e amago efe goba le efe ya ditokelo tša bona goba dikgahlego ge e se fela ge mabaka a kgato yeo a tsebišitšwe phatlalatša; le
(d) kgatotaolo yeo e e swanetšego mabapi le mabaka ao a filwego go yona moo efe goba efe ya ditokelo tša bona e amegago goba e tšhošetšwago.”.
- Dikarolo tše 32(2) le 33(3) tša Molaotheo wo mofsa di a fela ge molao woo o ukangwago mo dikarolong tše, ka go latelana, o sa bewe lebakeng la nywaga ye meraro go tloga tšatšikgweding leo Molaotheo wo mofsa o thomilego go šoma.
24. Tshepedišo ya merero ya setšhaba le ditirelo tša tšhireletšo
- Dikarolo tša 82 (4)(b), 215, 218(1), 219(1), 224 go fihla go 228, 236(1), (2), (3), (6),
(7)(b) le (8), 237(1) le (2)(a) le 239(4) le(5) tša Molaotheo wa pele di tšwela pele ka go šoma bjalo ka ge nke Molaotheo wa pele ga se wa phumolwa, fela ka taolo ya –
- diphetošo tša dikarolo tšeo bjalo ka ge go laeditšwe mo go Koketšo ya D;
- phetošo efe le efe gape goba phumolo efe le efe ya dikarolo tšeo ke Molao wa Palamente wo o bewago go ya ka dipeelano tša karolo ya 75 ya Molaotheo wo mofsa; le
- tshepelelano le Molaotheo o mofsa.
- Khomišene ya Tirelo ya Setšhaba le Dikhomišene tša tirelo ya diprofense tše di ukangwego mo go Kgaolo ya 13 ya Molaotheo wa pele, di sa tšwela pele ka go šoma go ya ka dipeelano tša Kgaolo yeo le molao woo o di amago bjalo ka ge nke Kgaolo yeo ga se be ya phumolwa, go fihla ge Khomišene le dikhomišene tša tirelo ya diprofense di fedišwa go ya ka dipeelano tša karolo ya 75 ya Molaotheo wo mofsa.
- Go phumolwa ga Molaotheo wa pele ga go ame kgoeletšo efe goba efe yeo e dirilwego ka tlase ga karolo ya 237(3), ya Molaotheo wa peleng gomme kgoeletšo efe goba efe ya mohuta woo e tšwelapele ka go šoma, fela e laolwa ke –
- phetošo efe goba efe goba phumolo; le
- tshepelelano le Molaotheo wo mofsa.
25. Dithibelo tše dingwe go makgotlapeamelao
- Mang le mang yo, ge Molaotheo wo mofsa o thoma go šoma, a bego a goga sekwebo mono Repabliking sa dikgwedi tša go feta tše 12 ka ntle le go fiwa kgetho ya faene, ga a swanela go kgethwa go ba leloko la Kopan ya Maloko a Palamente ka Moka goba lekgotlapeamelao la profense.
- Thibelo ya motho go ya ka dipeelano tša karolwana ya (1) –
- e a fela ge kotlo ye e beelwa ka thoko nakong ya boipiletšo, goba ge kotlo e fokoditšwe mo boipiletšong go ba kotlo yeo e sa thibelego motho yoo; gomme
- e fela mengwaga ye mehlano morago ga ge kotlo e phethilwe.
26. Pušoselegae
- Go sa šetšwe ditlhagišo tša dikarolo tša 151, 155, 156 le 157 tša Molaotheo wo mofsa –
-
ditlhagišo tša Molao wa Phetišetšo wa Pušoselegae, wa 1993 (Molao wa 209 wa 1993), bjalo ka ge o ka fetošwa nako le nako ke molao wa naga woo sepelelanago le Molaotheo wo mofsa, o fela o na le maatla go ya ka Khansele ya Mmasepala go fihlela ge Khansele ya Mmasepala yeo e ntšhago Khansele yeo e begilwego gore e kgethilwe ka morago ga dikgetho tša mathomo tša kakaretšo tša Dikhansele tša Bommasepala morago ga go thomago šoma ga Molaotheo wo mofsa; le
[Karolwana ya (a) e tšeetšwe legato ke karolwana ya 5 (a) ya Molaophetošo wa Bobedi wa Molaotheo wa 1998.]
-
moetapele wa setšo wa setšhaba seo se latelago lenaneo la melao ya setšo mme a dulago nageng ye e lego ka fase ga khansele ya tikologo ya phetišetšo goba khansele ya phetišetšo ya Tikologo goba khansele ya baemedi ba phetišetšo, tšeo di ukangwago mo go Molao wa Phetišetšo wa Pušoselegae wa 1993, mme a hlaotšwego mo go karolo ya 182 ya Molaotheo wa peleng, ka maemo a gagwe, o na le tokelo ya go ba leloko la khansele go fihlela ge Khansele ya Mmasepala yeo e ntšhago Khansele yeo e begilwego gore e kgethilwe ka morago ga dikgetho tša mathomo tša kakaretšo tša Dikhansele tša Bommasepala morago ga go thoma go šoma ga Molaotheo o mofsa.
[Karolwana ya (b) e tšeetšwe legato ke karolwana ya 5 (a) ya Molaophetošwa wa Bobedi wa Molaotheo wa 1998.]
-
Karolo wa 245 (4) ya Molaotheo wa pele e tšwela pele go šoma go fihlela ge tirišo ya karolo yeo e fela. Karolo ya 16(5) le (6) ya Molao wa Phetišetšo wa Pušoselegae, wa 1993, e ka no se phumolwe pele ga la 30 Aprele, 2000.
[Karolo ya (2) e fetošitšwe ke karolwana ya 5 (b) ya Molaophetošwa wa Bobedi wa Molaotheo wa 1998.]
27. Go lotwa ga Melao ya Palamente le Melao ya diprofense
Dikarolo tša 82 le 124 tša Molaotheo wo mofsa ga di ame go lotwa ga Melao ya Palamente goba Melao ya diprofense ye e beilwego pele ga ge Molaotheo wo mofsa o thoma go šoma.
28. Go ngwadiša ga thoto ye e sa šuthego yeo e lego ya mmušo
- Ka go tšweletšwa ga lengwalo la bohlatse ke bolaodi bofe goba bofe bjo nago le maswanedi a gore thoto ye e sa šuthego e lego ya mmušo e beilwego taolong ya mmušo wo o itšego go ya ka karolo ya 239 ya Molaotheo wa peleng, mongwadiši wa dithoto o swanetše go ela hloko dingwadišo goba ditshaeno goba mongwadiši ofe goba ofe yo a nago le maswanedi, lengwalo la thoto goba dingwalo tše dingwe tša gore thoto yeo e sa šuthego e ngwadišwe ka leina la mmušo.
- Ga go motšhelo, tefo goba tefišo ye nngwe ye e ntšhiwago mabapi le go ngwadišwa go ya ka karolwana ya (1).


text:
Go go go Go go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go go.
Go go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo...


text:
Dikarata tša Batho ba ka Beibeleng
Paulo
Taonelouta karata ye ya motho ya ka Beibeleng gomme o ithute ka Paulo. E sege, o e mene ka bogare gomme o e boloke.
Tše di Oketšegilego go tšwa Dihlogong tše
Karata ya Beibele ya Gideone
Mathomong o be a le šedi, eupša a le sebete.
Karata ya Beibele ya Naomi
Ka morago ga gore monna wa gagwe le barwa ba gagwe ba hlokofale, o ile a kgopela bagwera ba gagwe gore ba mmitše ka leina le lengwe.
Karata ya Beibele ya Rahaba
O ile a phološa lapa labo ka go latela ditaelo.
DIKARATA TŠA BATHO BA KA BEIBELENG


text:
BABADI BA RENA BA A BOTŠIŠA . . .
Ditherešo tša Mabapi le Keresemose ke Dife?
Batho ba dimilione lefaseng ka bophara ba keteka Keresemose ka mabaka a fapafapanego. Ba bangwe ba thabela dihla tša menyanya le bagwera le ba lapa. Ba bangwe ba nagana ka Modimo goba go gafa nako ya bona bakeng sa go thuša badiidi goba bahloki. Ditiro tše ka botšona ga go pelaelo gore di bohlokwa. Lega go le bjalo, ditiro tše tše dibotse di kgokaganywa le dikarolo tše sa kgahlišego tša letšatši le la maikhutšo.
Ya pele, batho ba bantši bao ba le ketekago ba dumela gore Keresemose ke letšatši la go keteka matswalo a Jesu. Lega go le bjalo, boradihistori ba bantši ba dumelelana ka gore letšatši la matswalo a gagwe ga le tsebje. Puku ya The Christian Book of Why e bolela gore “Bakriste ba pele ba ile ba gana go bea letšatši le itšego la go swaya go tswalwa ga Jesu” ka gobane ba be ba nyaka “go kgaogana le mekgwa ka moka ya boheitene.” Se se kgahlišago ke gore Beibele ga e re nee sešupo sa gore Jesu le ka mohla o ile a keteka matswalo a gagwe goba a motho yo mongwe. Go fapana le seo, o ile a laela balatedi ba gagwe gore ba gopole lehu la gagwe.—Luka 22:19.
Ya bobedi, diithuti tše dintši di dumela gore metlwae e mentši ya Keresemose e theilwe mekgweng yeo e sego ya Bokriste le ya boheitene. Mekgwa ye e akaretša Santa Claus gotee le go dirišwa ga sehlašana sa bolepu le mohlare wa Keresemose, go fana dimpho, go tšhungwa ga dikerese le dikota tše dikoto tša go thoma mollo wa Keresemose, go lekeletša dikgare tša go kgabiša tšeo di dirilwego ka matšoba le matlakala le go opela dikoša tša bodumedi tša Keresemose. Puku ya The Externals of the Catholic Church ge e bolela mabapi le metlwae e mengwe e itše: “Ke ba bakae ba rena bao ba tsebago gore re ka ba re keteka metlwae ya boheitene ge re nea goba re amogela dimpho tša Keresemose le ge re lekeletša dikgare tša go dirwa ka matlakala a matala ka magaeng a rena le dikerekeng?”
“Ke ba bakae ba rena bao ba tsebago gore re ka ba re keteka metlwae ya boheitene ge re nea goba re amogela dimpho tša Keresemose le ge re lekeletša dikgare tša go dirwa ka matlakala a matala ka magaeng a rena le dikerekeng?”—The Externals of the Catholic Church
Lega go le bjalo, mo gongwe o ka ba o ipotšiša gore bothata ke’ng ka go latela metlwae ye yeo e bonagalago e se na molato. Tšea ntlha ye ya boraro e le karabo. Modimo ga a amogele go tswakwa ga metlwae ya boheitene le borapedi bja therešo. A diriša moporofeta wa Gagwe Amose, Jehofa Modimo o ile a botša barapedi ba Gagwe ba go se kwe ba Isiraeleng ya bogologolo, a re: “Menyanya ya lena ke e hloile e bile ke e ganne . . . Tlošang mašata a dikopelo tša lena go nna.”—Amose 5:21, 23.
Ke ka baka la’ng a boletše mantšu a matla gakaakaa? Ela hloko seo batho ba mmušo wa ka leboa wa Isiraele ya bogologolo ba bego ba se dira. Kgoši ya bona ya pele, e lego Jeroboama, o ile a bea dinamane tša gauta metseng ya Dani le Bethele gomme a kgothaletša batho gore ba rapele dinamane tše go e na le go rapela Jehofa Modimo ka nepo tempeleng ya Jerusalema. Kgoši ye gape e ile ya hloma menyanya le go kgetha baperisita ba go thuša batho go e keteka.—1 Dikgoši 12:26-33.
Seo Baisiraele bao ba bego ba se dira se be se bonagala se hola. Go ba gona, na ba be ba sa dire dilo tše ka moka e le ge ba re ba rapela Modimo le go mo kgahla? Mantšu a matla ao Modimo a a boletšego a diriša Amose le baporofeta ba bangwe a bontšha gabotse kamoo Modimo a ikwago ka gona mabapi le mekgwa e bjalo. Modimo o boletše a diriša moporofeta Maleaki, a re: “Ke nna Jehofa; ga se ka fetoga.” (Maleaki 3:6) Na seo ga se re botše kamoo Modimo a ikwago ka gona ka meletlo e mentši ya Keresemose lehono?
Ka morago ga go ahlaahla ditherešo tšeo di lego ka mo godimo, batho ba dimilione ba ile ba phetha ka go tlogela go keteka Keresemose. Legatong la yona, ba hwetša lethabo le kgotsofalo ya kgonthe ge ba fetša nako le bagwera ba bona le ba lapa gotee le go thuša badiidi le bahloki le ge e le neng ge ba nyaka go dira bjalo mo ngwageng.